google/wiki40b huggingface dataset:
Alfredo Zayas y Alfonso

Bakgrunn

Han var sønn av advokaten José María de Zayas y Jiménez og tilhørte en adelig plantasjeeierfamilie av spansk opprinnelse. Han var bror av legen og revolusjonshelten Juan Bruno de Zayas, som døde under den cubanske uavhengighetskrigen, og Francisco de Zayas, Cubas mangeårige ambassadør til Paris. Han var oldefar til den kjente folkerettsjuristen og historikeren Alfred de Zayas.

Opposisjonell, politiker

I 1895 ble Zayas arrestert og landsforvist til Spania for sin motstand mot den spanske kolonimakten på Cuba. Mens han satt i fengsel i Madrid skrev han en rekke dikt.
Etter at han vendte tilbake til Cuba i 1898 engasjerte han seg i arbeidet mot USAs okkupasjon av Cuba. Han motarbeidet det såkalte Platt-tillegget som ble en del av Cubas grunnlov i 1901 (se den cubanske uavhengighetskrigen), motsatte seg amerikansk skattlegging av Cuba og tok avstand fra at Cuba skulle leie ut Guantánamo til USA som marinebase.  
Han ble leder av det liberale partiet og ble valgt til visepresident i 1908. I 1916 lå det an til at han skulle bli Cubas president, men USA grep inn i henhold til Platt-tillegget og sørget for at general Mario Garcia Menocal fortsatt ble sittende.

President

I 1920 gikk han igjen seirende ut av valget og tiltrådte som president i 1921, denne gangen uten at USA grep inn og forhindret det. 
Zayas ble imidlertid overlatt styringen av et land som var på konkursens rand. Utenlandsgjelden (til USA) var på over $40 millioner og prisen på sukker – som var Cubas viktigste eksportartikkel – falt med 87%. Til tross for at Zayas ikke ville stille til gjenvalg etter sin presidentperiode, fikk han til mange forbedringer som ganske sikkert ville gjort at han også hadde vunnet presidentvalget i 1925. Blant annet fikk han innført stemmerett for kvinner, innført full pressefrihet, gjennomført flere utdannings- og sosiale reformer og innført cubansk suverenitet over Isla de la Juventud som hadde vært okkupert av USA siden 1898.

Etter politikken

Etter at han trakk seg ut av det politiske liv i 1925 viet han livet til å skrive dikt og juridiske lærebøker. Han var aktiv i litterære kretser og var en av utgiverne av tidsskriftet Cuba Literaria.
Estelle av Sverige

Fødselen

Prinsesse Estelle ble født 23. februar 2012 klokken 04.26 på Karolinska Universitetssjukhuset i Solna. Klokken 07.00 samme morgen deltok prins Daniel i en pressekonferanse der han meddelte at fødselen hadde funnet sted. Prinsessen var 51 cm lang og veide 3 280 gram.

Navn og tittel

Hennes navn og hertugdømme ble offentliggjort av morfaren, kong Carl XVI Gustav, for regjeringen ved konselj på Stockholms slott den 24. februar 2012, dagen etter fødselen.
Estelle er et fransk versjon av navnet Stella. På latin betyr navnet «stjerne». På spørsmål om navnevalget viste riksmarskalk Svante Lindqvist til at navnet fins i slekten, hos greve Folke Bernadottes kone Estelle, og at både fornavnet og huset Bernadotte har fransk opphav.

Dåp

Dåpen av prinsessen fant sted 22. mai 2012. Dåpen foregikk i Slottskyrkan på Stockholms slott og ble forrettet av erkebiskopen av Uppsala, Anders Wejryd. Faddere er kronprins Haakon av Norge; kronprins Willem-Alexander av Nederland; kronprinsesse Mary av Danmark; prinsessens onkel prins Carl Philip; og prinsessens tante Anna Westling Söderblom.

Utmerkelser

Estelle er ridder av Serafimerordenen.
Malá Fatra nasjonalpark

Beliggenhet

Parken ligger i den nordøstre delen av Malá Fatra-fjellene; den delen som kalles Krivánska Malá Fatra. 
(Den andre delen av Malá Fatra-fjellene (Lúčanská Malá Fatra), ligger mot sørvest på den andre siden av elven Váh.)
Parkområdet var mellom 1967 og 1988 et landskapsvernområde. I 1988 ble nasjonalparken opprettet.
Arealet er 226.3 km². I tillegg kommer en 232.62 km² buffersone.

Naturforhold

Parken er dominert av dalen Vrátna og fjellene som omkranser denne til en slags gryteform. Fra nordsiden kan man fra landsbyen Terchová følge den eneste veien inn i dalen. Nordsiden av fjellene er lavere enn på sørsiden, men desto mer dramatiske. Her finner man bratte kalksteinsklipper gjennomskåret av små elver i dype juv. Dalen og fjellsidene er skogkledde (83 %), og mot sør reiser fjellene seg over tregrensen til en lang rygg med høye topper. Høyeste topp er Veľký Kriváň (1709 moh.). Fra toppen her har man utsikt sørover mot Martin og fjellene Veľká Fatra, som tross navnet er lavere enn Malá Fatra-fjellene.

Flora og fauna

Av trær er bøk, furu og gran vanligst. Dalen har områder som er kultivert til enger for sauehold. Andre planter er f.eks aurikel.
Dyrelivet er rikt, og omfatter bl.a bjørn, ulv, oter, gaupe og kongeørn.

Turisme

Dalen er godt besøkt hele året, og har et par skiheiser som kan frakte de besøkende til toppene.
Constance Ring

Constance Ring var Amalie Skrams første roman. Den ble utgitt i kommisjon hos Olaf Huseby & Co i Kristiania i juni 1885.
Skram betalte trykkeutgiftene for boken selv. Den skulle opprinnelig gis ut på Gyldendal i København og var ferdig trykt da forleggeren Frederik Hegel stoppet prosjektet. Han hadde forlagt boken etter anbefaling av Erik Skram uten å ha lest den. Da han leste boken i korrektur stoppet han øyeblikkelig utgivelsen. 
Han mente at den inneholdt for mange ytterliggående, realistiske scener.
I romanen møter man den unge embedsmannsdatteren Constance. Hun innleder forhold til tre forskjellige menn; forretningsmannen Ring, Lorck som er lege og musikeren Meyer. 
Constance er helt uvitende om seksualitet og reagerer avvisende og med skrekk på den erotiske virkeligheten som møter henne i ekteskapet med Ring. Han trøster seg med tjenestepiken og Constance bestemmer seg for å skilles. Hun presses 
imidlertid tilbake til ekteskapet gjennom den fordømmelsen som møter henne fra samfunnets side. 
Ring omkommer i et skipsforlis og i stedet for å ta ledelsen i sitt eget liv innleder hun et forhold med Lorck. Også han har hatt et forhold med en tjenestepike. Når det gjelder Meyer viser det seg at hennes egen sypike er hans elskerinne.
Livet blir etter hvert meningsløst når det går opp for henne at ingen er i stand til å oppfylle hennes ønsker og krav om hengivenhet og renhet og dette leder henne til selvmord. 
Boken er en samtidsroman hvor handlingen er lagt til et Kristiania hvor man er levende opptatt av dagsaktuelle spørsmål som blant annet riksretten i 1884 og Johan Sverdrup.
Lee kullkraftverk

Lee kullkraftverk er et kullkraftverk i Anderson County, delstaten Sør-Carolina i det østlige USA. Det har en installert produksjonskapasitet på 370-402 MW, fordelt på 3 enheter. Brenselkilden for anlegget er kull. Anlegget stod ferdig i 1951. Operatør er Duke Energy.
Anlegget må ikke forveksles med Lee gasskraftverk i Illinois.
I 2006 hadde hele anlegget utslipp på 2.501.476 tonn CO2.
The Amazing Race Asia 4

The Amazing Race Asia 4 var den fjerde sesongen av den asiatiske realityserien The Amazing Race Asia. Serien er basert på den amerikanske serien The Amazing Race. Den fjerde sesongen fulgte ti lag, alle bestående av to personer med en eksisterende relasjon, i et kappløp rundt om i Asia og Stillehavsregionen. Hovedpremien i konkurransen er 100 000 USD. Allan Wu, programleder i alle foregående sesonger, ledet også den fjerde sesongen av programmet.
Sesongen hadde premiere 23. september 2010.
De filippinske vennene Richard Hardin og Richard Herrera vant denne sesongen av The Amazing Race Asia.

Produksjon

The Amazing Race Asia 4 er den første sesongen i The Amazing Race-franchisen til å bli sendt i high definition TV. I tillegg til byttet til High Definition, ble grafikken (lik utseende til den som ble introdusert i sesong 14 av den amerikanske versjonen) og musikken endret. Åpningsintroen ble også oppdatert med nytt tittelkort og musikk.
Den fjerde sesongen av The Amazing Race Asia strakk seg 38 000 km gjennom åtte land på to kontinenter. Innspillingen av sesongen foregikk i juni 2010. Blant landene som ble besøkt, ble Sri Lanka besøkt for første gang. New Zealand, Filippinene og Indonesia ble også besøkt denne sesongen. Indonesia var på det tidspunktet ikke blitt besøkt av den amerikanske versjonen, men ble besøkt for første gang i sesong 19, i 2011.
Denne sesongen var også den første sesongen i The Amazing Race Asia som startet og endte i to forskjellige land, med startstreken i Kuala Lumpur, Malaysia og målstreken i Singapore. Andre versjoner (som Brasil, Israel og Latin-Amerika) har også startet og sluttet i forskjellige land, men ikke i den amerikanske versjonen, som starter og slutter i samme land.

Casting

Søknadsfristen for denne sesongen endte 31. mars 2010.
Deltagere for denne sesongen inkluderte for første gang i The Amazing Race Asia et far og datter-lag, i tillegg til venner, fettere og kjærestepar. Denne sesongen inkluderte også to deltagere som ikke var asiatiske: Ivan var fra Ungarn, men representerte Malaysia, og Jess var fra Australia, men representerte Filippinene. Thailand var for første gang i The Amazing Race Asia, ikke representert.

Markedsføring

Axiata, Caltex, Hilton og Sony var hovedsponsorer for denne sesongen. I tillegg fikk serien støtte fra Tourism Malaysia og Mix FM.
En uke før episoden Racers Revealed, en episode der lagene ble presentert, ble sendt på TV, ble episoden lagt ut på den offisielle nettsiden. Den første episoden hadde også premiere på nettsiden en uke før den ble vist på TV.
Skulleruddumpa

Skulleruddumpa er et dalsøkk i den sydøstre delen av Oslo. Den ligger på grensen mellom Bydel Søndre Nordstrand og Bydel Østensjø. Ljanselva og turveien langs elva går igjennom bunnen av Skulleruddumpa.
Europavei 6 går igjennom området i retning nord-syd. Fra vest kommer Nordstrandveien fra Leirskallen og møter E6 i Skullerudkrysset, som ligger midt i Skulleruddumpa.
Skulleruddumpa er omgitt av høyereliggende områder. I nord og vest for E6 ligger Bergkrystallen-området på Lambertseter, mens Skullerud ligger øst for motorveien. I sydvest ligger Leirskallen skisenter i retning Mortensrud, mens sydøst for dumpa ligger Smedåsen, Korpsåsen og andre høydedrag i Østmarka.
Det er anlagt parkeringsplass i Skulleruddumpa, med gangvei og skiløype inn til Skullerudstua og marka.
Skullerud sag lå i området, og det var en gammel sagdam her mens saga var i bruk. Den ble senere fylt igjen, men så gjenskapt i 2001, omtrent slik den engang lå.
Det lå også en husmannsplass under Lambertseter ved navn Dalen i Skulleruddumpa, og to andre plasser ved navn Dritut og Skullerudbru er også nevnt. Disse forsvant i løpet av 1800-tallet, men senere er husmannsplassen Skullerudmyra omtalt.
Aber Bergen

Historie

Serien følger det nylig fraseparert paret Erik Aber og Elea Bergen. De to leder advokatkontoret Aber Bergen.

Episoder

Den første sesongen av serien består av 10 episoder.

Produksjon

Serien er regissert av Ole Endresen, Kjersti Steinsbø og Jadranko Mehic. Forfatterne er Kjell Jørgen Holbye Gjermund Eriksen, Hege Ulstein, Odd-Magnus Williamson, Helena Johanne Nielsen og Jadranko Mehic.
Serien er filmet i Bergen, Hordaland, Norge.
Serien har produksjonsselskapet "ITV Studios Norge".
Den albansk-ortodokse kirke

Historie

Durrës (den gang Dyrrachion) var bispesete allerede i det 1. århundre, muligens grunnlagt av apostelen Paulus. Den første kjente biskopen var den hellige Astios, som led martyrdøden rundt år 100. Ifølge Nikea-konsilet (325) lå Durrës i Roma-patriarkatet, men den sørlige delen av landet havnet etter Romerrikets deling (395) i Østromerriket og dermed Konstantinopel-patriarkatet. Senest fra 400-tallet var Durrës et metropolitansete.
På 1400-tallet ble Albania innlemmet i Det osmanske rike og gradvis islamisert. De albanske bispedømmene ble løst fra Konstaninopel og i stedet lagt under Ohrid erkebispedømme. På 1400- og 1500-tallet utvandret mange kristne fra Sør-Albania til Sør-Italia, der de dannet den den italo-albanske kirke. Med opphevelsen av Ohrid erkebispedømme i 1767 ble de albanske bispedømmene igjen underlagt den økumeniske patriark (Konstantinopel).
Etter første verdenskrig og Albanias statlige uavhengighet i 1919 oppstod en bevegelse som krevde uavhengighet også på det kirkelige plan. Frem til da hadde biskopene vært grekere, og gudstjeneste ble holdt på gresk. 1921 ble fire greske biskoper utvist, 1922 ble albansk innført som liturgisk språk, og 1929 erklærte den albanske kirka seg for autokefal. Først i 1937 anerkjente den økumeniske patriark autokefalierklæringen. Frem til da måtte kirka derfor få viet sine biskoper av den serbisk-ortodokse kirke.
Med den italienske okkupasjonen av Albania i begynnelsen av andre verdenskrig i 1939 begynte en vanskelig tid også for den albansk-ortodokse kirke. De italienske okkupantene prøvde å tvangsforene den med den katolske italo-albanske kirka. Okkupasjonen tok slutt, men i 1943 overtok Enver Hoxha makta og gjorde etter hvert Albania til en ateistisk stat. Kirker, klostre (og moskeer) ble stengt og all religionsutøvelse forbudt. Brudd på forbudet med straffet med lange fengselsstraffer. Erkebiskop Damian Kokoneshi ble offentlig skamklipt og døde etter seks års fangenskap i 1973.
Ved gjeninnføringen av religionsfrihet i 1991 fantes det ingen gjenlevende biskoper og ikke noe rekrutteringsgrunnlag. Den økumeniske patriark oppnevnte en gresk metropolitt og i 1992 tre ytterligere greske biskoper. Siden 1998 har igjen tre albanere kunnet vies til biskoper. Den albansk-ortodokse kirke er fremdeles i en oppbyggingsfase med gjenopp- og nybygging av kirker. Den nye katedralen i Tirana stod ferdig i 2011.
Unternehmen Edelweiß

Handling

Innesnødde tyske gebirgsjägere og norske motstandsfolk blir under den andre verdenskrig stilt overfor valget om det er deres menneskelige plikt å redde hverandres liv.
Den sentralafrikanske republikks herrelandslag i fotball

Historie

Laget spilte sin første landskamp hjemme mot Kamerun i 1956, en kamp de vant 5–1. Den sentralafrikanske republikk har ikke kvalifisert seg til et sluttspill hverken til et Verdensmesterskap eller et Afrikamesterskap, og regnes tradisjonelt for å være et av Afrikas svakere lag i henhold til FIFAs verdensranking.
Cremifaniidae

Utseende

Små (1,5 - 2,6 mm), livlig fargede fluer. Ryggen er sølvgrå, kroppssidene mørkegrå og ryggens sider gulhvite. Hodet er kort og bredt, med middels store fasettøye|fasettøyne som er lenger enn de er høye. Ved innerkanten av hvert fasettøye sitter to børster, i tillegg er det to par kraftige børster i bakhodet og et lite børstepar mellom punktøye|punktøynene. Antenne|Antennene er tre-leddete, fremoverrettede, de to innerste leddene er ganske små, det tredje leddet er rundt med en tydleig to-leddet antennebørste (arista) festet nær roten. Den ytterste delen av antennebørsten er spydspiss-formet hos arten Cremifania lanceolata. Kinnbørster (vibrissae) mangler. Munndelene er små og lite påfallende. Brystet (thorax) er sølvgrått på oversiden, med gule sidekanter. Kraftige børster finnes bare langs sidekanten. Vingene er lyst gråaktige, mørke ved roten. Noen celler i vingen er gjerne mørkere enn resten. Tre lange, rette årer munner i vingekanten nær spissen. Beina er korte og slanke. Bakkroppen er sylindrisk. Larvene er flate, noe tilspisset i hode-enden, med to små, fingeraktige utvekster på siden av hvert ledd. Huden er dekket av ulike slags små pigger og vorter.

Levevis

Biologien er godt kjent for Cremifania nigrocellulata, ikke for de andre artene. Denne lever som parasitt på bartrelus (familien Adelgidae), som er nebbmunner beslektet med bladlus. Fluen kan holde disse skadedyrene i sjakk og ble derfor innført fra Europa til Canada og USA. Fluene overvintrer som pupper, de voksne fluene klekkes om våren. Hunnene legger 5-6 egg hver dag, totalt 50-80. Utviklingen skjer raskt, det tar 16-18 dager fra egg til puppe, og det er to generasjoner hvert år. Puppestadiet kan vare ganske lenge. Man vet ikke hva det to andre artene lever av men også disse synes være knyttet til bartrær.

Kilder

Papp, L. 1998. Family Cremifaniidae. I: Papp, L. og Darvas, B. (red.): Contributions to a Manual of Palaearctic Diptera. 3: 409-414. Science Herald, Budapest.
Oslo Sporveiers Arbeiderforening

Oslo Sporveiers Arbeiderforening (OSA) er en fagforening for ansatte i Sporveien AS. OSA har vel 1600 medlemmer og de fleste arbeider som førere i Sporveien T-banen, Sporveien Trikken og Unibuss. I tillegg kommer salgs- og servicemedarbeidere, verksteds- og anleggsarbeidere, ansatte i administrasjon, kundekonsulenter og sentralbordbetjening. OSA er den største fagforeninga innenfor kollektivtrafikken i Oslo.
OSA er et resultat av en fusjon 1. oktober 1997 mellom Oslo Sporveiarbeideres Forening (OSAF) som ble etablert 16. juni 1900, og Oslo Sporveisbetjenings Forening (OSBF) som kan spore sine røtter tilbake til 1894, da forgjengeren Kristiania elektriske Sporveis Forening ble stiftet. Foreninga var opprinnelig tilknyttet Norsk Kommuneforbund, men er siden 2003 en del av Fagforbundet, som avdeling nr. 029.
I 2013 sluttet Oslo Sporveiers Tekniske Arbeidslederforening seg til OSA, og året etter fulgte Helgedagsbetjeningens Forening og Sporveiens Personalforening etter.
OSA er organisert i klubbene; bane, sporvogn, buss, verksted, infrastruktur, helgedagsbetjening og personal/ledelse. OSA gir ut medlemsbladet OSA-Sporet.
Kjetil Foseid

Bakgrunn

Før Foseid flyttet fra Hof i Åsnes til Kongsvinger og musikkmiljøet i «Huset»,1986 -1990 sang han i et band Consistence Fire i fra Flisa med Vegard Dybendal. 1993–1994 gikk Foseid musikklinja ved Trøndertun folkehøgskole utenfor Trondheim. Han har medvirket i lokale produksjoner av Instant Musical, The Wall og Jesus Christ Superstar og har vært trubadur .
En kort tid var han vokalist i blues/boogiebandet Paul & The Torpedos (1990) inntil han sang i metalbandet Theze Harmonized (1990–1992) og var bassist i metaltbandet XTO (1993–1994). I 1993 var han vokalist og gitarist i rockebandet Flow. 
I 1995 var han gitarist i Pilot, senere Pilate, som blant annet spilte noen oppvarmingsjobber for Madrugada. Fra 1998 til 2000 var Foseid gitarist i Hütte Tü, og fra 2004-2005 spilte han gitar og sang i Molefunkers. Våren 2006 sang han i metalbandet Frantic Bleep, inntil Vazelina Bilopphøggers annonserte ham som sin nye vokalist, like etter at Viggo Sandvik sluttet.
I tillegg til å være vokalist i Vazelina Bilopphøggers, spiller han også bass samt korer i det Kongsvingerbaserte bandet Hildur (fra 2011-), som til motsetning fra Vazelinas rockabilly heller har et lydbilde som dreier mer mot hardrock, pop og techno. 
Han har også vært 1/5 av musikk-, sketsj-, og revybandet VM-Trosserne, og spiller fortsatt med dem av og til.
Byneset Leinstrand Skolekorps

Byneset Leintrand Skolekorps er korpset som tilhører på Byneset samt Leinstrand. Korpset er slått sammen av de tre tidligere korpsene Rye Skolekorps, Spongdal Skoles Musikkorps og Nypvang Skolemusikkorps. Korpsene har vært sammen slik, siden 2006.

Trøndersk Mesterskap

Byneset Leinstrand Skolekorps har deltatt på trøndersk mesterskap som et korps siden 2007. I 2007 vant korpset 2. divisjon med 94 poeng av totalt 100 mulige. Dette er vel prestert.
Året etter vant korpset 2. divisjon med 90 poeng. Dette året fikk også slagverkgruppa i korpset «Beste instrumentgruppe»-prisen.
2009 var et av de bedre årene. Korpset stilte i 1. divisjon og endte opp med en 2.-plass. De fikk 91 poeng av totalt 100 mulige. De ble slått av Byåsen Skolemusikkorps.
I 2010 stilte korpset i 1. divisjon men med litt dårligere prestasjoner. Korpset endte opp på en 4.-plass med 89 poeng.
I 2017 vant de 2. divisjon med 93 poeng.
Forsvarets militærpolitiavdeling

Forsvarets militærpolitiavdeling (FMPA) holder til på Sessvollmoen, og skal være fagmyndighet, styrkeprodusent og kompetansesenter for militærpolitiet (MP) i Forsvaret. 
FMPA er en av avdelingene i Forsvarets kompetansesenter for logistikk og operativ støtte.
Militærpolitiet i Norge er fordelt i områder hvor Forsvaret har sine største garnisoner. 
Avdelingen utdanner også personell til Militærpolitiets livvakttjeneste.
Sacha Guitry

Liv og virke

Guitry skrev fra 1901 en lang rekke skuespill i den lettere sjanger. Han virket fra 1910 også som skuespiller, og medvirket oftest i sine egne stykker sammen med hustruen Yvonne Printemps. Han regisserte også spillefilmer i en munter, historisk-teatral stil, helst med tilknytning til sitt arbeid på teateret, blant annet Kronens perler, 1937, med Christian-Jaque), og Si Versailles m'était conté, 1955). Hans memoarer, Souvenirs, kom i 1953.
Fra 1920 var Guitry teaterdirektør for Théâtre Edouard VII, der hans hustru Yvonne Printemps var en av de ledende skuespillerinnene.
Geheimes Staatsarchiv Preußischer Kulturbesitz

Geheimes Staatsarchiv Preußischer Kulturbesitz (kort: Geheimes Staatsarchiv) er en stiftelse i Berlin som forvalter det prøyssiske statsarkiv (huset og hoffet Hohenzollern, den prøyssiske armé, provinsadministrasjonen, politiske organisasjoner, kart, et cetera). Det er underlagt Stiftung Preußischer Kulturbesitz. Arkivet består av cirka 35 000 hyllemeter materiale, og går tilbake til 1200-tallet.
Arkivet gikk under navnet Geheimes Staatsarchiv siden 1803. Opprinnelig holdt det til i Klosterstraße i bydelen Mitte, men i 1924 flyttet det til sin nåværende bygning i Dahlem.
Guttaperka

Guttaperka (gutta percha) er en droge som består av inntørket melkesaft fra flere trær som hører til familien Sapotaceae og som finnes på Malayahalvøya, Sumatra, Borneo og andre øyer. Før massen stivner renses den for barkbiter, formes til en blokk og tørkes i solen. Råvaren renses på fabrikk og valses ut til 2-5 mm tykke skiver. Etter ytterligere rensing med bensol, kloroform og alkohol får vi hvit guttaperka som selges i 3-4 mm tykke staver som tannkitt. Tilsatt bl.a. sinkoksid benyttes guttaperka som et fyllingsmiddel under rotfylling.
Guttaperka var ikke kjent i Europa før 1840-tallet. Der er opptatt i en rekke lands farmakopeer.
Guttaperka brukes også i golfballer.
Befalsskolen for Infanteriet i Nord-Norge

Bakgrunn

Befalsskolen for Infanteriet i Nord-Norge (BSIN) ble vedtatt opprettet ved Kongelig resolusjon 2. september 1899 under navnet Tromsø Stifts Underofficersskole, med stamsted Harstad.
Bakgrunnen for opprettelsen lå i den nye hærordningen av 1887, som var så offensiv at den krevde store midler og langt mere personell på landsbasis enn det det var ressurser til. Inntil da var det ikke alminnelig verneplikt i de tre nordligste fylkene. Etter en politisk prosess sanksjonerte Kong Oscar II den 28. juni 1897 en Odelsthingsproposisjon som medførte at daværende Tromsø Stift ikke lenger var fritatt for militær verne- og tjenesteplikt.
Distriktskommandostaben var på plass i Harstad i løpet av oktober 1897, og i desember samme år ble det bestemt å opprette åtte kompanikadrer; fire i Nordland (Vefsn, Ranen, Salten og Lofoten), to i Troms (Bardu og Tromsø) og to i Finnmark (Alten og Varanger). Det ble opprettet ekserserplasser, og i løpet av noen hektiske måneder i 1898 var befal på plass og utskrivning samt innkalling av personell iverksatt.
Hver av de fem brigadene i Sør-Norge hadde sin underoffisersskole og sin avansementskrets. Hvis Nord-Norge skulle makte sine oppgaver trengte Tromsø Stifts distriktskommando en større tilgang på befal enn de som etter utdanning var villig til å tjenestegjøre i Nord-Norge fra de andre underoffisersskolene. Dessuten var det påkrevet å rekruttere langt flere befal fra landsdelen for å bygge opp et eget bofast offiserskorps i Nord-Norge.
Etter hvert som utskrivningen av rekrutter kom i gang for fullt, var befolkningsgrunnlaget godt nok til økte oppsetninger. Til det trengte landsdelen en bofast befalskadre og underoffisersskolens opprettelse høsten 1899 bidro til dette. Da første kull fra underoffisersskolen ble uteksaminert i 1902, økte oppsetningene fra åtte kretskompanier til to bataljoner; én i Bodø og én i Tromsø (Tromsø bataljon ble i 1902 flyttet til Setermoen).